סוניטה ויליאמס

סוניטה לין "סוני" ויליאמס (Sunita Lyn Wiliams; נולדה ב-19 בספטמבר 1965) היא אסטרונאוטית אמריקאית, טייסת ניסוי לשעבר בצי ארצות הברית. היא טסה פעמיים לחלל במסגרת ארבע משימות שהות בתחנת החלל הבינלאומית ומחזיקה בשיא לנשים בזמן פעילות חוץ-רכבית (62 שעות ו-6 דקות, 9 הליכות חלל).

קורות חיים
ויליאמס (שם נעוריה – פנדיה (Pandya)) נולדה במדינת אוהיו, הצעירה בשלושת ילדיהם של אב ממוצא הודי ואם ממוצא סלובני. היא למדה באקדמיה הימית של ארצות הברית, שהעניקה לה תואר ראשון בפיזיקה ב-1987. ב-1995 סיימה לימודים לתואר שני בניהול הנדסה במכון הטכנולוגי של פלורידה.

בדצמבר 2024 דורגה ויליאמס ברשימת מאה הנשים המשפיעות של ה-BBC לשנת 2024.

300px|ממוזער|שמאל|ויליאמס בהרצאה בהודו, 2013

שירות בצי ארצות הברית
ויליאמס הוסמכה לקצינה בצי ארצות הברית ב-1987. ב-1989 סיימה קורס טיס והחלה להטיס מסוקי בואינג ורטול CH-46 אביר הים. היא שירתה בין השאר במזרח התיכון, בים סוף, במפרץ הפרסי ובעיראק והשתתפה במלחמת המפרץ.

ב-1993 סיימה קורס לטייסי ניסוי של הצי ושירתה כטייסת ניסוי. ב-1995 מונתה למדריכה בקורס טייסי הניסוי של הצי. בהמשך הוצבה על סיפון אוניית הסער סאיפן כעוזרת קצין הטיסה של האונייה עד שהתקבלה ב-1998 לתוכנית האסטרונאוטים של נאס"א.

ויליאמס הגיעה לדרגת קפטן וצברה בסך הכל למעלה מ-3,000 שעות טיסה תוך הטסת למעלה מ-30 דגמי כלי טיס.

שירות בנאס"א
ויליאמס החלה את קורס ההכשרה הבסיסי בנאס"א באוגוסט 1998. במהלך הקורס התאמנה עם האסטרונאוט הישראלי אילן רמון.

ב-9 בדצמבר 2006 יצאה ויליאמס לתחנת החלל הבינלאומית על סיפון מעבורת החלל דיסקברי (משימה STS-116) במסגרת המשלחת ה-14 לתחנה. ויליאמס השתתפה גם במשלחת ה-15 ושהתה בחלל בסך הכל 192 ימים, עד לשובה לכדור הארץ במעבורת אטלנטיס (משימה STS-117) ב-22 ביוני 2007. במהלך שהותה בתחנת החלל הבינלאומית יצאה ארבע פעמים לפעילות חוץ רכבית. ב-16 באפריל 2007 השתתפה במרתון בוסטון בריצה על גבי מסילת כושר – הפעם הראשונה שבה ערך אדם ריצת מרתון בחלל. שנה אחר כך השתתפה ויליאמס באותו מרתון על כדור הארץ.

ב-15 ביולי 2012 יצאה ויליאמס שוב למשימה בתחנת החלל הבינלאומית (משלחות 32 ו-33) על גבי רכב החלל סויוז (Soyuz TMA-05M) ששוגר מקוסמודרום בייקונור שברוסיה, אשר עגן בתחנת החלל יומיים לאחר מכן. ב-17 בספטמבר 2012, בתחילת משימה 33, הייתה ויליאמס למפקדת צוות התחנה – האשה השנייה ששימשה בתפקיד זה. ב-19 בנובמבר שבה לכדור הארץ על גבי סיפון רכב חלל רוסי, לאחר 127 ימים בחלל. במהלך שהות זו ערכה עוד שלוש משימות של פעילות חוץ-רכבית. כמו כן הייתה לאסטרונאוט הראשון שהשתתף בתחרות טריאתלון בחלל. היא השתמשה במסילת הכושר ואופני הכושר של התחנה ובמקום שחייה עשתה מאמץ שקול לכך באמצעות הרמת משקולות ותרגילי כוח.

ב-6 ביוני 2024 שוגרה למשימתה השלישית בחלל יחד עם בארי וילמור. משך המשימה המתוכנן היה שמונה ימים, אך לאור בעיות עם החללית בואינג סטארליינר איתה הגיעו והיו אמורים לחזור, נדחתה חזרתם במעל לשמונה חודשים. בזמן שהותה, הצטרפה ויליאמס למשלחת מס' 71 בפיקוד אולג קונוננקו. לאחר סיום פעילות המשלחת האחריות על תחנת החלל הבינלאומית עברה למשלחת מס' 72 בפיקודה. בסופו של דבר, חזרו ויליאמס ו-וילמור לכדור הארץ ב-18 במרץ 2025 על גבי קפסולת דרגון פרידום של חברת SpaceX, שנשלחה לחלל במסגרת משימה SpaceX Crew-9.

במהלך משימותיה שהתה ויליאמס בחלל בסך הכל 608 ימים והשתתפה בשבע משימות פעילות חוץ-רכבית, שאורכן המצטבר היה 50 שעות ו-40 דקות. בכך הייתה לשיאנית הזמן בפעילות חוץ-רכבית לאסטרונאוטיות והחמישית במשך הזמן לפעילות חוץ-רכבית לאסטרונאוטים בכלל. שיא זה נשבר במרץ 2017 על ידי פגי ויטסון שביצעה את הליכת החלל השמינית שלה.

ביולי 2015, נאס"א הכריזה כי ויליאמס תהיה חלק מצוות האסטרונאוטים שיתאמנו לטיסות המסחריות לאספקת תחנת החלל הבינלאומית במסגרת תוכנית 2 CCDev. ויליאמס, דאג הארלי, אריק בו ורוברט בנקן, כולם אסטרונאוטים עתירי ניסיון, נבחרו לעבוד ולהתאמן בצמוד עם אנשי חברות בואינג ו־SpaceX המתכננים את החלליות.

ויליאמס עוטרה בעיטורים שונים, לרבות עיטורים מרוסיה, הודו וסלובניה.

ויליאמס נשואה למייקל ויליאמס, שוטר וטייס מסוקים בעברו.

קישורים חיצוניים



 ראיונות עם סוניטה ויליאמס:

 עפרי אילני, "סיפורה של אסטרונאוטית", באתר וואלה, 30 בינואר 2008
ראיון באתר nirali
 סרטון סיור בתחנת החלל הבינלאומית, בהנחיית ויליאמס, באתר יוטיוב

הערות שוליים

קטגוריה:אמריקאים ילידי אוהיו
קטגוריה:אנשי צוות תחנת החלל הבין-לאומית
קטגוריה:טייסות צי ארצות הברית
קטגוריה:הלכי חלל אמריקאים
קטגוריה:טייסות ניסוי אמריקאיות
קטגוריה:אסטרונאוטיות אמריקאיות
קטגוריה:בוגרי האקדמיה הימית של ארצות הברית
קטגוריה:בוגרות האקדמיה הימית של ארצות הברית
קטגוריה:בוגרי בית הספר לטייסי ניסוי של הצי האמריקאי
קטגוריה:בוגרות בית הספר לטייסי ניסוי של הצי האמריקאי
קטגוריה:בוגרי המכון הטכנולוגי של פלורידה
קטגוריה:מלחמת המפרץ: אישים
קטגוריה:זוכות פרס 100 נשים (BBC)
קטגוריה:אמריקאיות שנולדו ב-1965
קטגוריה:אמריקאים שנולדו ב-1965